आचार्य के अनुसार, ‘माया’ ही अविद्या और अज्ञान है जो हमारी प्रकृति में अन्तर्निहित होकर उस परम सत्य को ढक लेती है, जिसके परिणामस्वरूप हम सांसारिक कर्मों में आबद्ध हो जाते हैं और आत्मज्ञान से विस्मृत हो जाते हैं। अगर ‘ब्रह्म’ अर्थात् परम सत्य को जानना है तो निश्चय ही हमें माया से मुक्त होना आवश्यक है क्योंकि माया ना तो ‘सत्’ है और ना ही ‘असत्’। इसलिए माया को अनिवर्चनीय कहा गया है। जिस प्रकार सूर्योदय होने पर स्वयमेव अंधकार की निवृत्ति हो जाती है, उसी प्रकार ज्ञानोदय होने पर माया का भ्रमजाल भी समाप्त हो जाता है। शंकर के ही शब्दों में, ‘‘निर्विशेष, निर्लक्षण ब्रह्म से सविशेष और सलक्षण जगत की उत्पत्ति कैसे हुई। एक ही ब्रह्म से इस ब्रह्माण्ड के अनेक जगतों की सृष्टि किस प्रकार हुई? इन प्रश्नों का उत्तर खोजने के लिए माया के स्वरूप को जानना नितान्त आवश्यक है।’’ (ब्रह्मसूत्र - शंकर भाष्य 1/4/3)